**ΣΥΣΤΑΣΗ ΔΙΚΤΥΟΥ ΜΕ ΤΗΝ ΕΠΩΝΥΜΙΑ :**

***ΜΕΣΟΓΕΙΑΚΟΣ ΤΡΟΠΟΣ ΖΩΗΣ -MedLS***

To έργο «**Μεσογειακός Τρόπος Ζωής**», που υλοποιείται στο πλαίσιο του Προγράμματος Ευρωπαϊκής Εδαφικής Συνεργασίας Ελλάδα - Ιταλία 2007-2013, στοχεύει στην ολοκληρωμένη ανάπτυξη της περιοχής συνεργασίας (Ελλάδα –Ιταλία), προβλέποντας στη δημιουργία ενός **κοινού Δικτύου** με την **επωνυμία MedLS** με σκοπό τη συγκέντρωση των διαχρονικών αξιών της Μεσογείου υπό ένα συλλογικό εργαλείο που αφορά : τον πολιτισμό, τα τοπικά προϊόντα, τη χειροτεχνία, τη φύση, τα τρόφιμα και την ευεξία που εκπροσωπεί η μεσογειακή δίαιτα και οι διατροφικές συνήθειες. **Κύριος στόχος του έργου είναι η ενίσχυση** **και η προώθηση του τουρισμού και του πολιτισμού** της Απουλίας και των ελληνικών περιοχών μέσω της δημιουργίας της κοινής επωνυμίας «Μεσογειακός Τρόπος Ζωής», η οποία θα σηματοδοτεί τις τοπικές ιδιαιτερότητες και βέλτιστες πρακτικές στους πιο αντιπροσωπευτικούς τομείς : γαστρονομία, χαρακτηριστικά τοπικά προϊόντα, φυσικοί και πολιτιστικοί πόροι, προϊόντα χειροτεχνίας. H συνεχής αύξηση του τουρισμού στην περιοχή στόχο καθιστά θεμελιώδη τον τομέα αυτό για τη βελτίωση της ποιότητας ζωής των κατοίκων της μέσω της εξεύρεσης καινοτόμων μοντέλων, αλλά και της ενίσχυσης των διαδικασιών διαχείρισης και προώθησης των προϊόντων.

Το συγκεκριμένο **σήμα** θα χρησιμοποιείται για τη **σήμανση όλων των επιχειρήσεων**, των παραγωγικών διαδικασιών και των υπηρεσιών στο χώρο των παραδοσιακών προϊόντων που πληρούν τα κριτήρια για ένταξη στο δίκτυο. Η **δημιουργία του Δικτύου MedLS** θα **στηρίξει τις τοπικές οικονομίες** σε εθνικό και διεθνές επίπεδο ενισχύοντας κάθε πτυχή του Μεσογειακού Τρόπου Ζωής.

Ειδικότερα, στο **δίκτυο** με την επωνυμία Medls **μπορούν να συμμετέχουν επιχειρήσεις** που πληρούν τους **κανόνες** και τις **προϋποθέσεις** όπως αυτοί προκύπτουν από το αντίστοιχο **εγχειρίδιο** που βρίσκεται σε φάση ολοκλήρωσης και συντάχθηκε με τη συνδρομή όλων των εταίρων του έργου. Στοιχειώδεις προϋποθέσεις είναι :

* οι επιχειρήσεις να είναι εγγεγραμμένες στο οικείο επιμελητήριο
* η δραστηριότητα που ασκούν να εντάσσεται στους επιλέξιμους οικονομικούς κλάδους που ορίζει το εγχειρίδιο του δικτύου
* να έχουν κάνει έναρξη λειτουργίας τουλάχιστον 6 μήνες πριν την υποβολή της αίτησης
* να είναι φορολογικά και ασφαλιστικά ενήμερες
* να διαθέτουν άδεια λειτουργίας
* να βεβαιώνουν ότι η επιχείρηση δε βρίσκεται ή δεν έχει κινηθεί εις βάρος της πτώχευση, εκκαθάριση, παύση εργασιών, αναγκαστική διαχείριση ή πτωχευτικό συμβιβασμό ή ανάλογη κατάσταση
* να μην έχουν πράξει περιβαλλοντικές παραβάσεις

Επιπλέον οι επιχειρήσεις υποχρεούνται :

1. Στην εκπαίδευση του προσωπικού τους σε τουλάχιστον μια από τις παρακάτω θεματικές ενότητες : Marketing Προϊόντων, Διοίκηση Επιχειρήσεων, Αγγλική γλώσσα, Ιταλική γλώσσα
2. Να συμμετέχουν σε ενέργειες προώθησης του Σήματος
3. Να διασφαλίζουν τη διενέργεια των ελέγχων από τους αρμόδιους φορείς.

**Στο πλαίσιο των παραπάνω, η Περιφέρεια Ηπείρου / Π.Ε. Ιωαννίνων καταγράφει το ενδιαφέρον των επιχειρήσεων για ένταξή τους στο υπό σύσταση δίκτυο**. Οι ενδιαφερόμενοι πρέπει να προσκομίσουν ενημερωτικό υλικό για την επιχείρησή τους συμπληρώνοντας το τυποποιημένο έντυπο που ακολουθεί και το οποίο βρίσκεται στην ιστοσελίδα της Περιφέρειας Ηπείρου μέχρι τις **6 Ιουνίου του 2014**. Υπεύθυνη για περισσότερες πληροφορίες είναι η κα Σοφία Τσάρα (τηλ. επικοινωνίας 26510 87355, φαξ: 26510 25674, email : medls.ioannina@gmail.com, ταχυδρομική διεύθυνση : Πλατεία Πύρρου 1, Ιωάννινα).